Primar

Nr. 95350/28.09.2022

Raport

cu privire la deplasarea efectuată în perioada

27 – 30 august 2022 în Republica Moldova

La invitaţia primarului municipiului Ungheni, domnul Alexandru Ambros, înregistrată la Primăria Bistriţa cu nr. 79627/10.08.2022, Primarul municipiului Bistriţa, Ioan Turc, a participat la Zilele municipiului Ungheni, care au marcat, în acest an, 560 de ani de la prima atestare documentară. Cu această ocazie au fost organizate activităţi cultural-artistice, expoziţii, spectacole, precum şi activităţi de valorificare a oportunităţilor de colaborare cu oraşele înfrăţite şi partenere.

De asemenea, la invitaţia primarului municipiului Soroca, doamna Lilia Pilipeţchi, înregistrată la Primăria Bistriţa cu nr. 82154/22.08.2022, domnul Primar a participat la Zilele municipiului Soroca, în data de 28 august 2022, unde au avut loc manifestări sportive, religioase şi festive.

Având în vedere caracterul special al relaţiilor bilaterale dintre România şi Republica Moldova, conferit de comunitatea de limbă, istorie, cultură, tradiţii - realităţi ce nu pot fi eludate sau negate, dimensiunea europeană a cooperării bilaterale, având la bază obiectivul strategic al integrării Republicii Moldova în Uniunea Europeană, s-au semnat, atât la Ungheni cât şi la Soroca, declarații de intenție premergătoare înfrățirii cu municipiul Bistrița, ale căror copii sunt ataşate prezentului raport.

Vom avea în vedere schimburi culturale, educaționale și artistice între tineri, colaborări în planul dezvoltării economice, organizarea de conferințe, schimburi de experiență și vizite de lucru pe domenii de interes comun. Nu în ultimul rând, se doreşte înființarea unor asociații de prietenie între municipalităţi, pentru o apropiere reală între cetățenii celor două comunități.

Aceste declaraţii de intenţie sunt necesare în vederea concretizării demersului de înfrăţire, aşa cum este prevăzut în O.U.G. nr. 57/2019 privind Codul Administrativ şi în Legea nr. 590/2003 privind tratatele, care presupun realizarea unui model de Acord de înfrăţire, avizarea acestuia de Ministerul Afacerilor Externe şi de Ministerul Administraţiei şi Internelor precum şi aprobarea acestuia prin hotărâri ale consiliilor locale din oraşele semnatare.

Primar,

Ioan Turc

CLA/CCG/2 ex